REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/234-20

28. decembar 2020. godine

B e o g r a d

ZAPISNIK

19. SEDNICE ODBORA ZA FINANSIJE,REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 28. DECEMBRA 2020. GODINE

Sednica je počela u 14,00 časova.

Sednici je predsedavala dr Aleksandra Tomić, predsednik Odbora.

Sednici su prisustvovali članovi Odbora: Nikola Jolović, Duško Tarbuk, Olivera Pešić, Ana Čarapić i Milorad Mijatović.

Sednici su prisustvovali zamenici članova Odbora: Viktor Jevtović (zamenik Veroljuba Arsića), Milenka Subić (zamenik Zorana Bojanića), Svetlana Milijić (zamenik Bobana Birmančevića) i Zoran Tomić (zamenik Bratimira Vasiljevića).

Sednici nisu prisustvovali članovi Odbora: Sonja Vlahović, Goran Kovačević, Vladimir Marinković, Dušan Bajatović, Ljiljana Kuzmanović Vujaković, Vojislav Vujić i Zoltan Pek.

Sednici su prisustvovali i: Nikola Altiparmakov, član Fiskalnog saveta, Marko Janković, predsednik Komisije za hartije od vrednosti i Biljana Agovska, predstavnik Komisije za hartije od vrednosti.

Na predlog predsednika Odbora, Odbor je jednoglasno glasova (10 glasova „za“) utvrdio sledeći:

D n e v n i r e d:

 1. Davanje saglasnosti na Predlog izmene finansijskog plana Fiskalnog saveta za 2020. godinu, koji je podneo Fiskalni savet (broj 400-2908/19-3 od 16. novembra 2020. godine);

 2. Davanje saglasnosti na Predlog finansijskog plana Fiskalnog saveta za 2021. godinu, sa Predlogom kadrovskog plana Fiskalnog saveta za 2021. godinu, koji je podneo Fiskalni savet (broj 400-1832/20 od 18. novembra 2020. godine);

 3. Razmatranje Finansijskog plana Komisije za hartije od vrednosti za 2021. godinu, koji je podnela Komisija za hartije od vrednosti (broj 400-1940/20 od 30. novembra 2020. godine).

Na predlog predsednika Odbor je jednoglasno odlučio da se obavi zajednički pretres o tačkama 1 i 2 u skladu sa članom 76. Poslovnika Narodne skupštine, s tim što će se izjašnjavati o svakoj tački pojedinačno.

 Pre prelaska na rad po utvrđenom dnevnom Odbor je jednoglasno glasova (10 glasova „za“) usvojio zapisnik sa 15. sednice Odbora.

**PRVA I DRUGA TAČKA DNEVNOG REDA:**  **Davanje saglasnosti na Predlog izmene finansijskog plana Fiskalnog saveta za 2020. godinu; Davanje saglasnosti na Predlog finansijskog plana Fiskalnog saveta za 2021. godinu, sa Predlogom kadrovskog plana Fiskalnog saveta za 2021. godinu, koji je podneo Fiskalni savet**

Predsednik Odbora dr Aleksandra Tomić je podsetila da je članom 92ć stav 2. Zakona o budžetskom sistemu, propisano da se sredstva za rad Fiskalnog saveta obezbeđuju u budžetu Republike Srbije i utvrđuje obaveza članova Fiskalnog saveta da predlog finansijskog plana Fiskalnog saveta dostave nadležnom radnom telu Narodne skupštine na saglasnost.

 Predsednik Fiskalnog saveta je dana 16. novembra 2020. godine podneo Odboru za finansije, republički budžet i kontrolu trošenja javnih sredstava, kao nadležnom radnom telu Narodne skupštine, Predlog izmena finansijskog plana Fiskalnog saveta za 2020. godinu, radi razmatranja i davanja saglasnosti, a 18. novembra 2020. godine podneo je Predlog finansijskog plana Fiskalnog saveta za 2021. godinu sa Predlogom kadrovskog plana Fiskalnog saveta za 2021. godinu.

Nikola Altiparmakov je istakao da pored tri izabrana člana Saveta, Fiskalni savet ima još 17 sistematizovanih radnih mesta od kojih je devet popunjeno i ne planira promenu sistematizacije u narednoj godini. Izmena Finansijskog plana Fiskalnog saveta za 2020. godinu se odnosi na rebalans republičkog budžeta. Sredstva predviđena Finansijskim planom Fiskalnog saveta za 2021. godinu su neznatno veća u odnosu na 2020. godine i odnose se na povećanje plata predviđeno republičkim budžetom.

 Na osnovu člana 92ć stav 2. Zakona o budžetskom sistemu i člana 55. Poslovnika Narodne skupštine Odbor je je jednoglasno (11 glasova „za“) doneo

O D L U K U

o davanju saglasnosti na Predlog izmena finansijskog plana

Fiskalnog saveta za 2020. godinu

 DAJE SE SAGLASNOST na Predlog izmena finansijskog plana Fiskalnog saveta za 2020.godinu, koji je podneo Fiskalni savet (broj:401-00-29/2020-03 od 16. novembra 2020.godine).

Na osnovu člana 92ć stav 2. Zakona o budžetskom sistemu i člana 55. Poslovnika Narodne skupštine Odbor je je jednoglasno (11 glasova „za“) doneo

O D L U K U

o davanju saglasnosti na Predlog finansijskog plana

Fiskalnog saveta za 2021. godinu

 DAJE SE SAGLASNOST na Predlog finansijskog plana Fiskalnog saveta za 2021. godinu, koji je podneo Fiskalni savet sa Predlogom kadrovskog plana Fiskalnog saveta za 2021. godinu (broj: 401-00-448/4/2020-03 od 18. novembra 2020. godine).

**TREĆA TAČKA DNEVNOG REDA: Razmatranje Finansijskog plana Komisije za hartije od vrednosti za 2021. godinu, koji je podnela Komisija za hartije od vrednosti**

 Dr Aleksandra Tomić je podsetila da je članom 260. stav 5. Zakona o tržištu kapitala određeno je da Finansijski plan za narednu godinu Komisija donosi do 30. novembra tekuće godine i dostavlja ga Narodnoj skupštini na potvrđivanje.

Saglasno navedenoj odredbi Zakona o tržištu kapitala, Komisija za hartije od vrednosti podnela je Narodnoj skupštini 30. novembra 2020. godine Finansijski plan Komisije za hartije od vrednosti za 2021. godinu.

Na početku, Marko Janković je izrazio zadovoljstvo saradnjom sa Odborom. Istakao je da su prihodi u ovoj godini za oko 7% veći od planiranih. Na osnovu tih prihoda planirani su i prihodi u narednoj 2021. godini. Najavio je i izmene finansijskog plana za 2021. godinu, zbog donošenja Zakona o digitalnoj imovini koji će prouzrokovati izmenu Pravilnika o tarifi. Rashodi su planirani u potpunosti prema smernicama republičkog budžeta. Povećanje rashoda od blizu 7% se uglavnom odnosi na povećanje plata. Plate zaposlenih imaju udeo u rashodima od 72%.

Na osnovu člana 260. stav 5. Zakona o tržištu i člana 55. Poslovnika Narodne skupštine, Odbor je razmotrio Finansijski plan Komisije za hartije od vrednosti za 2021. godinu

Odbor je jednoglasno (11 glasova „za“) utvrdio Predlog odluke o davanju saglasnosti na Finansijski plan Komisije za hartije od vrednosti za 2021. godinu koji dostavlja Narodnoj skupštini na razmatranje i usvajanje.

ODLUKU

O DAVANjU SAGLASNOSTI NA FINANSIJSKI PLAN KOMISIJE ZA HARTIJE OD VREDNOSTI ZA 2021. GODINU

I

Daje se saglasnost na Finansijski plan Komisije za hartije od vrednosti za 2021. godinu.

 II

Ovu odluku objaviti u „Službenom glasniku Republike Srbije“.

Za predstavnika Odbora na sednici Narodne skupštine određena je dr Aleksandra Tomić, predsednik Odbora.

Sednica je završena u 14,25 časova.

Sednica je tonski snimana.

SEKRETAR ODBORA PREDSEDNIK

 Tijana Ignjatović dr Aleksandra Tomić